Ziemas olimpiskajās spēlēs piedalījušos Latvijas un latviešu izcelsmes sportistu uzskaitījums
Šis raksts ir par Latvijas un latviešu izcelsmes sportistu dalību ziemas olimpikajās spēlēs. Par Latvijas un latviešu izcelsmes sportistu dalību vasaras olimpikajās spēlēs skatīt rakstu Vasaras olimpiskajās spēlēs piedalījušos Latvijas un latviešu izcelsmes sportistu uzskaitījums. Šajā uzskaitījumā apkopoti Latviju un latviešu izcelsmes sportisti, kuri piedalījušies ziemas olimpiskajās spēlēs. Ziemas olimpiskajās spēlēs ir startējuši 229 Latvijas un latviešu izcelsmes sportisti, 185 bija vīrieši un 44 sievietes. Līdz šim sportisti startējuši 12 dažādos ziemas olimpiskajos sporta veidos. Lielākā daļa no sportistiem, 207 sportisti, ir pārstāvējuši Latviju olimpiskajās spēlēs. No 23 ziemas olimpiskajām spēlēm Latvija ir startējusi 11 olimpiskajās spēlēs. Pirmās ziemas olimpiskās spēles, kurās Latvija/latvieši startēja bija 1924. gada Šamonī ziemas olimpiskās spēles. Tajās startēja 2 Latvijas sportisti. Pirmās brīvvalsts periodā (no 1918. līdz 1940. gadam) Latvija startēja 3 ziemas olimpiskajās spēlēs, izlaižot 1932. gada Leikplesidas spēles. No 1924. līdz 1936. gadam ziemas olimpiskajās spēlēs piedalījās 28 sportisti, 25 vīrieši un 3 sievietes. Šie 28 sportisti bija startējuši 6 dažādos ziemas olimpiskajos sporta veidos. 1936. gada Garmišas-Partenkirhenes olimpiskās spēles bija pirmās olimpiskajās spēlēs, kurās startēja Latvijas hokeja izlase. Okupācijas periodā no 1940. līdz 1991. gadam Latvija ziemas olimpiskajās spēlēs nestartēja. Taču latviešu sportisti startēja citu valstu komandu sastāvos. Šajā periodā ziemas olimpiskajās spēlēs startēja 24 sportisti, no kuriem 23 sportisti Padomju Savienības komandā un 1 sportists Kanādas komandā. Šie 24 sportisti startēja 4 dažādos ziemas olimpiskajos sporta veidos. Vairums sportistu startēja bobslejā (10 sportisti) un kamaniņu sportā (10 sportisti). Pēc 1991. gada, kad Latvija atguva neatkarību, Latvijas sportisti atkal varēja ziemas olimpiskajās spēlēs startēt pārstāvot savu valsti. Kopš neatkarības atgūšanas ziemas olimpiskajās spēlēs ir startējuši 180 sportisti, 143 vīrieši un 37 sievietes, 11 dažādos ziemas olimpiskajos sporta veidos. Visi sportisti ir pārstāvējuši Latviju. 2002. gada Soltleiksitijas spēlēs pēc 74 gadu pārtraukuma, Latvija bija atkal pārstāvēta olimpiskajā hokeja turnīrā ar savu hokeja izlasi. Arī nākamajās trijās ziemas olimpiskajās spēlēs hokeja izlase startēja hokeja turnīrā.